A Bizottság 2000/58/EK irányelve
(2000. szeptember 22.)
a gabonafélékben, az állati eredetű élelmiszerekben, illetőleg az egyes növényi eredetű termékekben - többek között a gyümölcsökben és zöldségekben -, illetve azok felületén található peszticid-szermaradványok megengedett legmagasabb mértékének meghatározásáról szóló 86/362/EGK, 86/363/EGK, illetőleg 90/642/EGK tanácsi irányelv mellékleteinek módosításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésére,
tekintettel a legutóbb a 2000/48/EK irányelvvel [1] módosított, a gabonafélékben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/362/EGK tanácsi irányelvre [2] és különösen annak 10. cikkére,
tekintettel a legutóbb a 2000/42/EK bizottsági irányelvvel [3] módosított, az állati eredetű élelmiszerekben, illetve azok felületén található peszticid-szermaradványok megengedett legmagasabb mértékének meghatározásáról szóló, 1986. július 24-i 86/363/EGK tanácsi irányelvre [4] és különösen annak 10. cikkére,
tekintettel a legutóbb a 2000/57/EK irányelvvel [5] módosított, az egyes növényi eredetű termékekben - többek között a gyümölcsökben és zöldségekben -, illetve azok felületén található peszticid-szermaradványok megengedett legmagasabb mértékének meghatározásáról szóló, 1990. november 27-i 90/642/EGK tanácsi irányelvre [6] és különösen annak 7. cikkére,
tekintettel legutóbb a 2000/10/EK bizottsági irányelvvel [7] módosított, a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre [8] és különösen annak 4. cikke (1) bekezdésének f) pontjára,
mivel:
(1) Az új hatóanyagot, a krezoxim-metilt, a 1999/1/EK bizottsági irányelv [9] iktatta be a 91/414/EGK irányelv I. mellékletébe, kizárólag gombaölő szerként történő felhasználásra, anélkül hogy meghatározta volna a krezoxim-metilt tartalmazó növényvédő szerekkel kezelt terményekre hatást gyakorló egyes különleges körülményeket;
(2) Az I. mellékletbe történő említett felvételt a gabonaféléken, az almatermésűeken és a szőlőn gombaölő szerként történő javasolt felhasználásra vonatkozóan benyújtott információk mérlegelésére alapozták. Bizonyos tagállamok már benyújtottak egyéb felhasználásokra vonatkozó információkat a 91/414/EGK irányelv 4. cikke (1) bekezdése f) pontjának előírásaival összhangban. A rendelkezésre álló információt megvizsgálták, és az elégséges egyes maximális szermaradványértékek megállapításához.
(3) Amennyiben nem állapítottak meg közösségi maximális szermaradványértéket, illetve ideiglenes maximális értéket, a tagállamok az engedélyezés előtt a 91/414/EGK irányelv 4. cikke (1) bekezdése f) pontjának megfelelően nemzeti ideiglenes maximális szermaradványértéket állapítanak meg. A rendelkezésre álló információt megvizsgálták, és az elégséges egyes maximális szermaradványértékek megállapításához.
(4) A 91/414/EGK irányelv I. mellékletébe történő felvételhez a krezoxim-metil műszaki és tudományos értékelése 1998. október 16-án fejeződött be a krezoxim-metilről szóló bizottsági felülvizsgálati jelentés formájában. Ebben a felülvizsgálati jelentésben az elfogadható napi bevitelt (acceptable daily intake, ADI) a krezoxim-metilre vonatkozóan 0,4 mg/testtömegkilogramm/nap mértékben határozták meg. Azt, hogy a fogyasztók egész életük során milyen mértékben vannak kitéve a krezoxim-metillel kezelt élelmiszereknek, az Egészségügyi Világszervezet által közzétett iránymutatás [10] figyelembevételével az Európai Közösségen belül használt eljárásokkal és gyakorlatokkal összhangban felmérték és értékelték, és úgy találták, hogy az ezen irányelvben meghatározott maximális szermaradványértékek nem eredményezik az ADI értékek túllépését.
(5) Az akut tüneteket kiváltó adag megállapítását szükségessé tevő akut mérgező hatást a krezoxim-metil a 91/414/EGK irányelv I. mellékletébe történő felvételét megelőző értékelés és vita során nem észleltek.
(6) Egyes mezőgazdasági termékek tekintetében a krezoxim-metil használatának körülményeit már oly módon határozták meg, mely lehetővé teszi végleges maximális szermaradványértékek megállapítását.
(7) Annak érdekében, hogy a fogyasztókat az olyan, a termékeken vagy azokban található szermaradványokkal szemben megfelelően megvédjék, amelyekre nem adtak ki engedélyeket, célszerű a maximális szermaradványértékeket az analitikai meghatározás legalacsonyabb határértékénél megválasztani minden olyan készítményre, amely a 86/362/EGK, 86/363/EGK és 90/642/EGK irányelvek hatálya alá esik. Ezeknek a krezoxim-metilre vonatkozó ideiglenes maximális szermaradványértékeknek közösségi szintű megállapítása nem akadályozza meg a tagállamokat abban, hogy a 91/414/EGK irányelv 4. cikke (1) bekezdésének f) pontja, valamint a 91/414/EGK irányelv VI. melléklete, különösen az utóbbi B. részének 2.4.2.3. szakasza szerint a krezoxim-metilre vonatkozóan ideiglenes maximális szermaradványértékeket állapítsanak meg. Négy év elegendőnek tűnik a krezoxim-metil legtöbb további felhasználásának megállapításához. Ez után az időszak után ezek az ideiglenes maximális szermaradványértékek véglegessé válnak.
(8) A Közösség kereskedelmi partnereivel a Kereskedelmi Világszervezeten keresztül konzultált az ezen irányelvben meghatározott értékekről, és az értékekkel kapcsolatos észrevételeik figyelembe lettek véve. A behozatal tekintetében elfogadható maximális szermaradványértékek megállapításának lehetőségét meghatározott peszticid/növénykultúra kombinációkra vonatkozóan a Bizottság a megfelelő adatok benyújtása alapján fogja megvizsgálni.
(9) A növényügyi tudományos bizottság véleményét, különösen ami a peszticidekkel kezelt élelmiszeripari termékek fogyasztóinak védelmével kapcsolatos tanácsokat és ajánlásokat illeti, figyelembe vették.
(10) Ezen irányelv összhangban van a Növény-egészségügyi Állandó Bizottság véleményével,
ELFOGADTA EZT AZ IRÁNYELVET:
1. cikk
A 86/362/EGK irányelv II. mellékletének A. része a következőkkel egészül ki:
Peszticid-szermaradvány | Maximális érték (mg/kg) |
| |
Krezoxim-metil | 0,05 | gabonafélék |
2. cikk
A 86/363/EGK irányelv II. mellékletének A. része a következőkkel egészül ki:
Peszticid-szermaradvány | Maximális érték (mg/kg) |
| |
Krezoxim-metil (a 490M9 maradvány tejre és 490M1 maradvány húsra, májra, zsírra és vesére krezoxim-metilben kifejezve) | 0,05, | Tej |
0,02, | Hús, máj, zsír |
0,05 | Vese |
Krezoxim-metil | 0,02, | Tojás |
3. cikk
A 90/642/EGK irányelv II. melléklete az ezen irányelv mellékletében a krezoxim-metilre vonatkozó maximális szermaradványértékekkel egészül ki.
4. cikk
(1) Ahol a krezoxim-metilre vonatkozó maximális szermaradványértékeket "p"-vel jelölték, ez azt jelenti, hogy azok a 91/414/EGK irányelv 4. cikke (1) bekezdésének f) pontjával összhangban ideiglenes (provisional, "p") értékek.
(2) Ezen irányelv hatálybalépését követően négy évvel a mellékletekben a krezoxim-metilre megállapított ideiglenes maximális szermaradványértékek megszűnnek ideigleneseknek lenni, és a 86/362/EGK, illetve a 86/363/EGK irányelv 4. cikkének (1) bekezdése, valamint a 90/642/EGK irányelv 3. cikke értelmében véglegesekké válnak.
5. cikk
Ez a rendelet az Európai Közösségek Hivatalos Lapjában való kihirdetésének napját követő huszadik napon lép hatályba.
A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2001. március 31-ig megfeleljenek. Erről haladéktalanul tájékoztatják a Bizottságot.
Ezeket az intézkedéseket 2001. április 1-jétől alkalmazzák.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
6. cikk
Ennek az irányelvnek a tagállamok a címzettjei.
Kelt Brüsszelben, 2000. szeptember 22-én.